ซาอุดีอาระเบีย เตรียมทำความสะอาดมัสยิดอัลฮารอม รับผู้แสวงบุญใน "พิธีฮัจญ์"
ที่บริเวณมัสยิดอัลฮารอม นครมักกะห์ ประเทศซาอุดีอาระเบีย ผู้แสวงบุญจากทั่วโลกเริ่มทยอยเดินทางเพื่อประกอบพิธีฮัจญ์ สู่ประเทศซาอุดีอาระเบียเป็นจำนวนมาก โดยในขณะนี้มีผู้แสวงบุญจากหลายประเทศ เดินทางเข้ามายังนครเมกกะจำนวนกว่าล้านคน และจะเพิ่มมากขึ้นในช่วงต้นเดือนสิงหาคมที่จะถึงนี้          ทั้งนี้ทางการซาอุดีอาระเบีย ได้สั่งการหน่วยงานที่เกี่ยวข้องระดมเจ้าหน้าที่ทุกภาคส่วนลงปฏิบัติงาน และปรับพื้นที่ทำความสะอาดทั้งภายใน และบริเวณรอบนอกมัสยิดอัลฮารอม ซึ่งเป็นสถานที่ประกอบพิธีฮัจญ์ที่สำคัญ          ประกอบกับทางการซาอุดีอาระเบีย กำลังปรับปรุงโครงการก่อสร้างอาคารมัสยิดอัลฮารอม และบริเวณใกล้เคียง โดยเฉพาะบริเวณลานเตาว๊าฟ และสะแอ ซึ่งเป็นสถานที่สำคัญที่ผู้แสวงบุญจะประกอบศาสนกิจในแต่ละวันจำนวนมาก โดยระดมกำลังเจ้าหน้าที่ทุกภาคส่วนปฏิบัติงานอย่างพร้อมเพียง พร้อมทั้งได้กำหนดแผนปฏิบัติการดูแลรักษาความสะอาด และสุขอนามัยในทุกพื้นที่อย่างเต็มที่          สำหรับการรักษาความปลอดภัย ทางการซาอุดีอาระเบียได้กำหนดแผนเผชิญเหตุ วางมาตรการป้องกัน รักษาความปลอดภัย การเฝ้าระวังเหตุฉุกเฉิน โดยฝ่ายความมั่นคงได้ให้หน่วยงานที่เกี่ยวข้องทุกภาคส่วน คอยตรวจตราอำนวยความสะดวกให้ความช่วยเหลือ และรักษาความปลอดภัยแก่ผู้แสวงบุญอย่างเข้มงวด ตลอด 24 ชั่วโมง#ผู้แสวงบุญ #ทั่วโลก #พิธีฮัจญ์ #ประกอบศาสนกิจ #สำนักข่าวกรมประชาสัมพันธ์ #NNT #ILOVETHAILAND